*Projekts*

LATVIJAS REPUBLIKAS MINISTRU KABINETS

2018.gada\_\_ \_\_\_\_\_\_\_ Noteikumi Nr.

Rīgā (prot. Nr. .§)

**Pasažieru komercpārvadājumu ar taksometru un vieglo automobili vadītāja reģistrācijas noteikumi**

*Izdoti saskaņā ar Autopārvadājumu*

*likuma 35.panta astoto daļu*

**I. Vispārīgie jautājumi**

2

1. Noteikumi nosaka:

1.1. pasažieru komercpārvadājumu ar taksometru un vieglo automobili transportlīdzekļu vadītājiem (turpmāk – vadītāji) izvirzāmās prasības;

* 1. vadītāju reģistrācijas kārtību Taksometru vadītāju reģistrā;
	2. Taksometru vadītāju reģistra izveidošanas un izmantošanas kārtību;
	3. Taksometru vadītāju reģistrā iekļaujamās informācijas apjomu, kā arī ziņu izsniegšanas kārtību;
	4. gadījumus, kad vadītājus izslēdz no Taksometru vadītāja reģistra, un izslēgšanas kārtību.

2. Vadītāja reģistrāciju, izslēgšanu no Taksometru vadītāju reģistra un tajā iekļautās informācijas aktualizēšanu veic Valsts sabiedrība ar ierobežotu atbildību “Autotransporta direkcija” (turpmāk - Autotransporta direkcija).

**II. Vadītāja reģistrācija**

3. Taksometru vadītāju reģistrā reģistrē vadītāju, kurš atbilst šādām prasībām:

3.1. derīga B kategorijas vadītāja apliecība ar stāžu, vadot šai kategorijai atbilstošus transportlīdzekļus, vismaz trīs gadi;

3.2. valsts valodas zināšanas ne zemāk kā B līmeņa 1. pakāpē;

3.3. vadītājam nav reģistrēts vadīšanas tiesību izmantošanas aizliegums;

3.4. reģistrēto pārkāpumu uzskaites punktu skaits ir mazāks par 8 punktiem;

3.5. vadītājs nav administratīvi sodīts par pasažieru pārvadāšanas noteikumu pārkāpšanu.

4. Reģistrācijai vadītājs iesniedz iesniegumu Autotransporta direkcijā. Iesniegumu var iesniegt elektroniski, aizpildot tiešsaistes formu informācijas sistēmas tīmekļvietnē [www.atd.lv](http://www.atd.lv) (e-pakalpojums), uzrādot saziņai pasta un e-pasta adresi. Ja vadītāja apliecība nav izsniegta Latvijā, iesniegumam pievieno dokumentus, kas apliecina vadītāja atbilstību šo noteikumu 3.1. un 3.3. apakšpunkta prasībām. Iesniedzot iesniegumu, vadītājs apliecina savu atbilstību šo noteikumu 3.2.apakšpunktā noteiktai prasībai.

5. Autotransporta direkcija septiņu darba dienu laikā pārbauda vadītāja atbilstību šo noteikumu 3.1., 3.3., 3.4. un 3.5.apakšpunktā noteiktajām prasībām Transportlīdzekļu un to vadītāju valsts reģistrā un Sodu reģistrā, un atbilstības gadījumā reģistrē vadītāju uz 3 gadiem. Šo noteikumu 11.punktā minētās personas reģistrē pēc tam, kad ir iegūta attiecīgās personas fotogrāfija.

6. Reģistrāciju veic ar ieraksta izdarīšanu Taksometru vadītāju reģistrā, nepieņemot atsevišķu rakstveida lēmumu.

7. Par vadītāja reģistrāciju paziņo, un reģistrācija stājas spēkā dienā, kad informācija par reģistrāciju tiek ievietota Autotransporta direkcijas tīmekļvietnē. Vienlaikus informāciju par vadītāja reģistrāciju Autotransporta direkcija nosūta uz iesniegumā norādīto elektroniskā e-pasta adresi.

8. Ja konstatēta vadītāja neatbilstība kādai no šo noteikumu 3.punktā noteiktajām prasībām, Autotransporta direkcija atsaka vadītāja reģistrāciju, par reģistrācijas atteikumu nosūtot paziņojumu uz iesniegumā norādīto elektroniskā e-pasta adresi, neizmantojot drošu elektronisko parakstu. Vadītāja reģistrācijas atteikums uzskatāms par paziņotu otrajā darba dienā pēc tā nosūtīšanas.

9. Vadītājam piecu darba dienu laikā no reģistrācijas, izņemot šo noteikumu 11.punktā paredzētajā gadījumā, izgatavo un nosūta uz reģistrācijas iesniegumā norādīto e-pasta adresi vadītāja reģistrācijas apliecību, uz kuras attēlota reģistrētās personas fotogrāfija, vārds, uzvārds, reģistrācijas numurs un derīguma termiņš. Vadītāja apliecība bez vadītāja reģistrācijas Taksometru vadītāju reģistrā nav derīga. Vadītājam ir aizliegts reģistrācijas apliecību nodot izmantošanai citai personai.

10. Transportlīdzekļu un to vadītāju valsts reģistra turētājs nodrošina, ka Autotransporta direkcija var iegūt reģistrētā vadītāja digitālo fotogrāfiju, kas attēlota uz reģistrācijas dienā derīgas Latvijā izsniegtas transportlīdzekļu vadītāja apliecības.

11. Personām, kurām transportlīdzekļu vadītāja apliecība nav izsniegta Latvijā, piecu darba dienu laikā pēc Autotransporta direkcijas uzaicinājuma saņemšanas, jāierodas Autotransporta direkcijā fotogrāfijas izgatavošanai.

**III. Vadītāja izslēgšana no reģistra**

12. Vadītāju no Taksometru vadītāju reģistra izslēdz, ja vadītājs iesniedzis Autotransporta direkcijā iesniegumu par izslēgšanu no reģistra vai ir konstatēta vadītāja neatbilstība šo noteikumu 3.2., 3.4. un 3.5.apakšpunktā noteiktajām prasībām. Par neatbilstību šo noteikumu 3.1. un 3.3.apakšpunktā noteiktām prasībām vadītāju no Taksometru vadītāju reģistra izslēdz, ja ir konstatēts, ka vadītājs vadījis transportlīdzekli bez derīgas B kategorijas vadītāja apliecības vai pārkāpis vadīšanas tiesību izmantošanas aizliegumu.

13. Autotransporta direkcija reizi nedēļā pārbauda vadītāja atbilstību noteiktajām prasībām Transportlīdzekļu un to vadītāju valsts reģistrā un Sodu reģistrā.

14. Par vadītāja izslēgšanu no Taksometru vadītāju reģistra Autotransporta direkcija atsevišķu rakstveida lēmumu nepieņem. Vadītāju no Taksometru vadītāju reģistra izslēdz ar attiecīga ieraksta izdarīšanu reģistrā. Par vadītāja izslēgšanu no Taksometru vadītāju reģistra paziņo publiski, ievietojot informāciju Autotransporta direkcijas tīmekļvietnē un nosūtot paziņojumu uz iesniegumā norādīto elektroniskā e-pasta adresi. Vadītāja izslēgšana no Taksometru vadītāju reģistra stājas spēkā nākamajā darba dienā pēc publiskas paziņošanas.

15. Pēc izslēgšanas no Taksometru vadītāju reģistra par vadītāja neatbilstību šo noteikumu 3.punkta prasībām vadītājs iesniegumu atkārtotai reģistrācijai var iesniegt ne ātrāk kā sešus mēnešus no izslēgšanas datuma šo noteikumu 4.punktā noteiktajā kārtībā.

**IV.** **Taksometru vadītāju reģistrs**

16. Taksometru vadītāju reģistru izveido un uztur Autopārvadātāju nozares informatīvās datu bāzes ietvaros. Taksometru vadītāju reģistra pārzinis ir Autotransporta direkcija.

17. Taksometru vadītāju reģistrā iekļauj:

17.1. Taksometru vadītāju reģistra piešķirto vadītāja reģistrācijas numuru;

17.2. reģistrācijas datumu;

17.3. reģistrācijas termiņu;

17.4. vārdu, uzvārdu;

17.5. personas kodu;

17.6. transportlīdzekļa vadītāja apliecības numuru;

17.7. fotogrāfiju;

17.8. izslēgšanas no Taksometru vadītāju reģistra datumu.

18. Taksometru vadītāju reģistrs, izņemot šo noteikumu 17.5. un 17.7.apakšpunktā minēto informāciju, pieejams publiski, izmantojot Autotransporta direkcijas tīmekļvietni.

19. Latvijas autopārvadājumu kontroles institūcijām Taksometru vadītāju reģistrs pilnā apmērā pieejams, izmantojot autorizētu piekļuvi. Pieeju reģistram nodrošina saskaņā ar vienošanos starp Autotransporta direkciju un attiecīgo kontroles institūciju.

20. Informāciju par vadītājiem, kuriem beidzies reģistrācijas termiņš vai kas izslēgti no Taksometru vadītāju reģistra, glabā vienu gadu pēc vadītāja izslēgšanas no Taksometru vadītāju reģistra, un pēc tam tos no Taksometru vadītāju reģistra dzēš.

**V. Noslēguma jautājumi**

21. Noteikumi stājas spēkā 2018.gada 1.martā.

22. Iesniegumu par vadītāju reģistrāciju izskatīšanu šo noteikumu 5.punktā noteiktajā termiņā Autotransporta direkcija nodrošina no 2019.gada 1.janvāra. Līdz 2018.gada 31.decembrim iesniegumu par vadītāju reģistrāciju izskatīšanu Autotransporta direkcija nodrošina Administratīvā procesa likumā noteiktajā termiņā.

23. Autotransporta direkcija nodrošina šo noteikumu 9., 18. un 19.punkta piemērošanu, sākot ar 2018.gada 1.jūniju.

24. Šo iekšējo noteikumu 3.5.apakšpunktā un 13.punktā minēto informāciju Iekšlietu ministrijas Informācijas centrs sniegs sākot no 2019.gada 1.janvāra.

Ministru prezidents M.Kučinskis

Satiksmes ministrs U.Augulis

Iesniedzējs:

Satiksmes ministrs U.Augulis

Vīza: Valsts sekretārs K.Ozoliņš

28.02.2018. 10:00

913

D.Ziemele-Adricka 67028036

Dana.Ziemele-Adricka@sam.gov.lv

S.Mince 67686494

Sanita.Mince@atd.lv